روپے کی گرتی قدراور بڑھتے قرضے، کیا پاکستان دیوالیہ ہوسکتا ہے؟ 
ہاں تک دوست ملکوں سے مدد حاصل کرنے کا تعلق ہے تو ملکوں کے درمیان کوئی بھی دوستی یا دشمنی مستقل نہیں ہوتی بلکہ صرف مفادات کا معاملہ ہوتا ہے۔ ہر ملک اپنے مفاد کو دیکھ کر فیصلے کرتا ہے۔ یہی وجہ ہے کہ اب تک دوست ممالک کی طرف سے ہمیں کوئی مدد نہیں ملی۔
اسلام آباد — روپے کی قدر میں مسلسل کمی سے پاکستانی درآمدات پر بوجھ اور درآمدی اشیا کی قیمتوں میں اضافہ ہورہا ہےاور ملکی قرضوں کا بوجھ بھی بڑھ گیا ہے۔ گزشتہ چند ماہ کے دوران خطے میں سری لنکا کرنسی کی گرتی ہوئی قدر اور معاشی پالیسیوں سے متعلق بروقت فیصلے نہ کرنے کی وجہ سے جن سنگین معاشی اور سیاسی بحرانوں کا شکار ہواہے، اس کا موازنہ پاکستان میں درپیش صورت حال سے بھی کیا جارہا ہے۔ ملک کے معاشی اشاریوں کو دیکھتے ہوئے معاشی ماہرین یہ خدشہ بھی ظاہر کررہے ہیں کہ اگر پاکستان نے فوری طور پر بڑے معاشی فیصلے نہ کیے تو اسے مشکل ترین صورت حال کا سامنا کرنا پڑسکتا ہے اور اگر یہ سلسلہ ڈیفالٹ تک چلا گیا تو ملک کو ناقابلِ تلافی نقصان پہنچ سکتا ہے۔ کسی ملک کے ڈیفالٹ یا دیوالیہ ہونے سے کیا مراد ہے اور اس کے نتائج کیا نکلتے ہیں؟اس بارے میں معاشی تجزیہ کار اور سابق وزیرِ خزانہ ڈاکٹرحفیظ پاشا نےوائس آف امریکہ سے بات کرتے ہوئے کہاکہ کوئی ملک اس وقت ڈیفالٹ ہوتا ہے جب اس کے پاس ادائیگوں کے لیے زرِ مبادلہ کے ذخائر ختم ہوجائیں۔ ان کا کہنا تھا کہ زرِ مبادلہ کے ذخائر ختم ہونے سے ملک میں سرمایہ لگانے والے سرمایہ کاروں کو رقوم بھجوانے کے لیے ڈالر دستیاب نہیں رہتے اور نہ ہی درآمدی اشیا کی ادائیگیوں کے لیے رقم بچتی ہے۔ جب کسی ملک کو یہ صورتِ حال در پیش ہو تو اسے ہی ڈیفالٹ یا دیوالیہ ہونا کہا جاتا ہے۔ انہوں نے کہا کہ دعا تو یہی ہے کہ پاکستان کو کبھی اس صورتِ حال کا سامنا نہ کرنا پڑے تاہم ہمارلیے دیوالیہ پن سے یہی مراد ہوگا کہ سٹیٹ بینک کے پاس ڈالر ختم ہوجائیں جس کا لازمی نتیجہ یہ نکلے گا کہ ہمارے پاس قرضوں ، درآمد ات اور غیر ملکی سرمایہ کاروں اور دیگر ادائیگیوں کے لیے رقم نہیں بچے گی۔ انہوں نے کہا کہ سری لنکا میں ڈیفالٹ کے بعد ان کی کرنسی کی قدر 50 فیصد سے زائد گر چکی ہے۔ اس وقت ہمارا روپیہ ڈالر کے مقابلے میں 190 روپے کی حد عبور کرچکا ہے۔ خدانخواستہ ہمیں ڈیفالٹ کی صورتِ حال کا سامنا ہوا تو ایک ڈالر کی قیمت 300روپے تک پہنچ جائے گی جو ملک کے لیے تباہ کن ہوگا۔ ڈاکٹر حفیظ پاشا نے کہا کہ اس وقت صرف آئی ایم ایف کی طرف جانا ہی واحد آپشن ہے۔ ہمیں اس وقت ایسی صورت حال درپیش ہے کہ عام کاروباری شحص کسی سے ادھار مانگنے جائے تو لوگ کہتے ہیں کہ آپ پہلے کسی بینک سے گارنٹی لائیں۔ اسی طرح اس وقت آئی ایم ایف کی گارنٹی ہی پاکستان کو اس صورت حال سے نکال سکتی ہے۔ اس بارے میں اقتصادی امور کے ماہر اور تجزیہ کار فرخ سلیم کا کہنا تھا کہ معیشت میں دو اصطلاحات استعمال کی جاتی ہیں۔ ایک ’بینک رپسی‘ کہلاتی ہے جس میں کوئی کارپوریٹ ادارہ ادائیگیاں نہیں کرپاتا تو اسے قرض دینے والی کمپنی عدالت میں چلی جاتی ہے اور عدالت اس کارپوریٹ ادارے کو دیوالیہ قرار دے دیتی ہے، لیکن خود مختار ممالک کو بینکرپٹ نہیں کیا جاتا۔ ان کا کہنا تھا کہ ممالک نے مالیاتی اداروں کو ادائیگیاں کرنی ہوں اور وہ اس میں ناکام رہیں تو ان کی ادائیگیوں کو ری شیڈول کر دیا جاتا ہے۔ تکنیکی طور پر تو یہ ڈیفالٹ ہے لیکن لینے اور دینے والے عام طور پر رضامند ہوجاتے ہیں اور اسے قرضوں کی ری شیڈولنگ کہتے ہیں۔ اس کو بہت سادہ انداز میں اس طرح سمجھا جاسکتا ہے کہ جب آپ ادھار دینے والے کو ادائیگی کرنے میں ناکام ہوجائیں تو یہ صورت حال ڈیفالٹ یا دیوالیہ پن کہلاتی ہے۔ اس بارے میں فرخ سلیم کہتے ہیں کہ اگر کوئی ملک دیوالیہ ہوجائے تو مالیاتی اشاریے طے کرنے والے ادارے جیسے موڈیز وغیرہ فوراً اس ملک کی ریٹنگ گرا دیتے ہیں۔ریٹنگ گرنے کا نتیجہ یہ ہوتا ہے کہ مزید کوئی ادارہ آپ کو قرض دینے سے گریز کرتا ہے۔ ان کا کہنا تھا کہ سری لنکا میں ایسا ہی ہوا۔ جب ڈالر ختم ہوگئے تو ان کی پیٹرولیم اور فرنس آئل کی ادائیگیاں نہ ہوسکیں، اس کے باعث ان کے بجلی گھر بند ہوگئے۔ لوڈشیڈنگ شروع ہوگئی۔ لائف سیونگ ادویات آنا بند ہوگئیں۔ اس کا مطلب ہے کہ جو کچھ آپ درآمد کررہے ہوتے ہیں، زرمبادلہ نہ ہونے کے سبب آپ اسے منگوا نہیں سکتے۔ جس کے نتیجے میں خوراک کی قلت ہو جاتی ہے۔ اور اس کا نتیجہ معاشرتی بے چینی کی شکل میں نکلتا ہے جو بڑھتے بڑھتے تشدد کی شکل اختیار کر لیتی ہے۔ فرخ سلیم نے کہا کہ اس وقت سٹیٹ بینک کے مطابق ان کے پاس 10 ارب ڈالر موجود ہیں اور ان ذخائر میں سے سونا نکال دیا جائے تو تقریباً 6 ارب ڈالر بچتے ہیں جو پاکستان کی صرف ایک ماہ کی درآمدات کے لیے کافی ہیں۔ ان کے بقول یہ کافی خطرناک معاملہ ہے۔ اگر اس وقت ہم آئی ایم ایف کی طرف نہیں جاتے تو مشکلات پیش آ سکتی ہیں۔ فرخ سلیم نے کہا کہ میرا ذاتی خیال ہے کہ آئی ایم ایف کے ساتھ معاملات طے پاجائیں گے، کیوں کہ جو ممالک عام طور پر آئی ایم ایف کے ساتھ کام کرتے ہیں اگر وہ ڈیفالٹ کر جائیں تو اس ملک کے ساتھ ساتھ آئی ایم ایف کی بھی بدنامی ہوتی ہے۔ ان کا کہنا ہے کہ امکان ہے حکومت سبسڈیز والے معاملے پر آئی ایم ایف سے کچھ طے کر لے گی اور دو تین قسطوں میں آئی ایم ایف کی شرائط کا اطلاق کر دیا جائے گا۔ مہنگائی کی صورت حال پر انہوں نے کہا کہ اس کی سیاسی قیمت کسی بھی جماعت کے لیے بہت زیادہ ہوگی، لیکن ڈیفالٹ کی صورت میں اس سے بھی کہیں زیادہ برا حال ہوسکتا ہے۔ فرخ سلیم نے کہا کہ جہاں تک دوست ملکوں سے مدد حاصل کرنے کا تعلق ہے تو یہ بات ذہن میں رہے کہ دوستی اور دشمنی عام انسانوں کی سطح پر تو ہوسکتی ہے لیکن ملکوں کے درمیان کوئی بھی دوستی یا دشمنی مستقل نہیں ہوتی بلکہ صرف مفادات کا معاملہ ہوتا ہے۔ ہر ملک اپنے مفاد کو دیکھ کر فیصلے کرتا ہے۔ یہی وجہ ہے کہ اب تک دوست ممالک کی طرف سے ہمیں کوئی مدد نہیں ملی ہے۔